ধূমপান করার ‘অপরাধে’ প্রেসিডেন্সি বিশ্ববিদ্যালয়ের এক ছাত্রী এবং তাঁর সঙ্গীকে নিগ্রহের ঘটনায় একজনকে গ্রেফতার করল পুলিশ। ধৃতের নাম কমল গঙ্গোপাধ্যায়। ধৃতের বিরুদ্ধে শ্লীলতাহানি, মারধর-সহ একাধিক ধারায় মামলা রুজু করেছে পুলিশ। সোমবার বিকেলে কমলকে গ্রেফতার করা হয়।
পুলিশ সূত্রের খবর, এদিন বিকেলের দিকেই অভিযোগকারী ওই ছাত্রী এবং তাঁর সঙ্গীকে লালবাজারে ডেকে পাঠায় পুলিশ। সেখানেই তাঁদের বর্ণনা শুনে দুই অভিযুক্তের ছবি আঁকানো হয়। এর পরেই ওই স্কেচ দু’টি পাঠিয়ে দেওয়া হয় নেতাজিনগর থানায়। শুরুতে অভিযুক্তদের বিরুদ্ধে শ্লীলতাহানির ধারা না দিলেও এদিন কমলকে গ্রেফতারের পর সেই ধারাতেই মামলা রুজু করেছে পুলিশ।
প্রসঙ্গত, গত শুক্রবার বাঁশদ্রোণীর বাসিন্দা ওই ছাত্রী রাত ৯টা নাগাদ নেতাজিনগরের গাঁধী কলোনি এলাকা দিয়ে যাচ্ছিলেন। তাঁর সঙ্গে যিনি ছিলেন তিনিও প্রেসিডেন্সির ছাত্র। ওই সময় কিছু তৃণমূল সমর্থক তাঁদের পথ আটকে দাঁড়ান। তাঁদের মধ্যে একজন ওই ছাত্রীকে সিগারেট ফেলে দিতে বলেন। এমনকী, সিগারেট না ফেললে তাঁদের ওখান থেকে যেতে দেওয়া হবে না বলে হুমকি দেওয়া হয়। এর প্রতিবাদ করায় তাঁকে গালিগালাজ করা হয়। ধাক্কা দেওয়া হয়। তাঁর সঙ্গীকে মারধরও করা হয়। ঘটনার সময় অভিযুক্ত এক যুবক মত্ত অবস্থায় ছিলেন বলেও জানান তিনি। অভিযুক্তদের কয়েকজন তাঁদের ছবিও তোলেন বলে অভিযোগ ছাত্রীটির। 
ওই ছাত্রীর দাবি, এই ঘটনার প্রেক্ষিতে তিনি নেতাজিনগর থানায় অভিযোগ দায়ের করতে গেলে দীর্ঘ টালবাহানার পর অভিযোগ নেয় পুলিশ। এই খবর সংবাদমাধ্যমে প্রকাশ্যে আসতেই অবশ্য নড়েচড়ে বসে পুলিশ। এর পরই এদিন ওই ছাত্রী এবং তাঁর সঙ্গীকে লালবাজারে ডেকে পাঠানো হয় বলে পুলিশ সূত্রের খবর।